Viitepäivä on määritelty kullekin tiedonkeruulle (aihealueelle) sitä koskevassa täytäntöönpanolainsäädännössä. Jos kyseessä olevassa maassa kuitenkin käytetään usean kotitaloustiedonkeruun yhteistä tiedonkeruujärjestelmää, jolla on kiinteä viiteviikko, viitepäivä on viiteviikon viimeinen päivä.

Muuttujalla ilmoitetaan henkilön isän syntymämaa eli henkilön isänäidin vakituinen asuinmaa syntymähetkellä (nykyisten kansallisten rajojen mukaisesti, jos tieto on saatavilla) tai, jos tämä ei ole mahdollista, maa (nykyisten kansallisten rajojen mukaisesti, jos tieto on saatavilla), jossa henkilön isä syntyi.

Muuttujalla ilmoitetaan henkilön äidin syntymämaa eli henkilön äidinäidin vakituinen asuinmaa syntymähetkellä (nykyisten kansallisten rajojen mukaisesti, jos tieto on saatavilla) tai, jos tämä ei ole mahdollista, maa (nykyisten kansallisten rajojen mukaisesti, jos tieto on saatavilla), jossa henkilön äiti syntyi.

Asuinmaa on se maa, jossa henkilön tai kotitalouden vakinainen asuinpaikka on, nykyisten kansallisten rajojen mukaisesti.

Asuinalue on asuinmaan sisällä se alue, jossa henkilön tai kotitalouden vakinainen asuinpaikka on, määriteltynä jäsenvaltioiden osalta asetuksen (EY) N:o 1059/2003 3 artiklassa ja liitteessä I tarkoitetussa yhteisessä tilastollisten alueyksiköiden nimikkeistössä (NUTS).

Kotitalouden asunnon hallintaperuste

Muuttujalla viitataan järjestelyihin, joiden mukaisesti yksityinen kotitalous asuu koko asumisyksikössä tai osassa sitä: Luokkia ”Omistaja, kiinnelainaa” ja ”Omistaja, ei kiinnelainaa” käytetään sellaisista yksityisistä kotitalouksista, joissa vähintään yksi kyseisen kotitalouden jäsen on sen asumisyksikön omistaja, jossa kotitalous asuu, riippumatta siitä, onko kotitalouden jokin muu jäsen vuokralla koko asunnossa tai osassa sitä. Henkilö on omistaja, jos hänellä on saantokirja, riippumatta siitä, onko asunto maksettu kokonaan vai ei. Myös omistaja, jolla on käänteistä asuntolainaa, olisi katsottava omistajaksi. Luokkaa ”Omistaja, kiinnelainaa” käytetään tilanteissa, joissa omistajan on maksettava vähintään yhtä asumisyksikön ostamista varten otettua kiinnelainaa tai kiinnelainan korkoja tai molempia. Luokkaa ”Omistaja, ei kiinnelainaa” käytetään tilanteissa, joissa maksettavana ei ole kiinnelainaa eikä kiinnelainan korkoja. Sellaisen kiinnelainan tai asuntolainan tai molempien maksuja, joka on otettu muuta asumisyksikköä varten (esim. toista asuntoa varten) tai korjauksia, remonttia, ylläpitoa tai muuhun kuin asumiseen liittyvää tarkoitusta varten, ei oteta huomioon. Luokkia ”Vuokralainen, markkinahintainen vuokra” tai ”Vuokralainen, alennettu vuokra” käytetään sellaisista kotitalouksista, joissa vähintään yksi jäsen on sen asumisyksikön vuokralainen (asunto vuokrattu omistajalta) tai alivuokralainen (asunto vuokrattu henkilöltä, joka on itse vuokralainen), jossa hän asuu, eikä kukaan kotitalouden jäsenistä omista kyseistä asuntoa. Luokkaa ”Vuokralainen, markkinahintainen vuokra” käytetään kotitalouksista, joissa vähintään yksi jäsen on vuokralainen tai alivuokralainen, joka maksaa vuokraa vallitsevaan tai markkinahintaan. Luokkaa käytetään myös silloin, kun vuokra maksetaan markkinahintaan, mutta se saadaan kokonaan tai osittain takaisin asuntoetuuksina tai muista lähteistä, mukaan lukien julkiset ja yksityiset lähteet ja hyväntekeväisyys. Luokka ”Vuokralainen, alennettu vuokra” kattaa kotitaloudet, jotka asuvat asumisyksikössä, jonka vuokraa on alennettu, eli hinta on markkinahintaa alhaisempi (mutta ei ilmainen), ja se sisältää tapaukset, joissa hinnanalennus myönnetään a) lain perusteella b) sosiaalisen asumisjärjestelmän puitteissa c) yksityisistä syistä d) työnantajan taholta. Luokka ”Vuokralainen, ilmainen vuokra” kattaa kotitaloudet, jotka asuvat asumisyksikössä, jonka vuokra on ilmainen, ja se sisältää tapaukset, joissa ilmainen vuokra myönnetään a) lain perusteella b) sosiaalisen asumisjärjestelmän puitteissa c) yksityisistä syistä d) työnantajan taholta. Luokka ”Ei sovelleta” kattaa kaikki kotitaloudet, jotka eivät asu komission asetuksessa (EY) N:o 1201/2009 tarkoitetussa tavanomaisessa asunnossa.